CELEX: 32020D1494
Language: lv
Date: 2020-10-12 00:00:00
Title: Padomes Lēmums (ES) 2020/1494 (2020. gada 12. oktobris) par nostāju, kas Eiropas Savienības vārdā jāieņem Administratīvajā komitejā, kura izveidota ar Muitas konvenciju par starptautiskajiem preču pārvadājumiem, kuros izmanto TIR karneti, attiecībā uz dažiem grozījumiem minētajā konvencijā

16.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 343/18
               
            
         PADOMES LĒMUMS (ES) 2020/1494
         (2020. gada 12. oktobris)
         par nostāju, kas Eiropas Savienības vārdā jāieņem Administratīvajā komitejā, kura izveidota ar Muitas konvenciju par starptautiskajiem preču pārvadājumiem, kuros izmanto TIR karneti, attiecībā uz dažiem grozījumiem minētajā konvencijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     1975. gada 14. novembra Muitas konvencija par starptautiskajiem preču pārvadājumiem, kuros izmanto TIR karneti (TIR konvencija), tika apstiprināta Eiropas Ekonomikas kopienas vārdā ar Padomes Regulu (EEK) Nr. 2112/78 (1) un stājās spēkā Kopienā 1983. gada 20. jūnijā (2).
                  
               
                     (2)
                  
                  
                     Ar Padomes Lēmumu 2009/477/EK (3) tika publicēts TIR konvencijas konsolidētais teksts. Saskaņā ar minētā lēmuma 1. panta otro daļu Komisijai turpmākie TIR konvencijas grozījumi jāpublicē Eiropas Savienības Oficiālajā Vēstnesī, norādot to spēkā stāšanās datumu.
                  
               
                     (3)
                  
                  
                     Saskaņā ar TIR konvencijas 59. un 60. pantu Administratīvā komiteja, kas izveidota ar TIR konvenciju (“Administratīvā komiteja”), var grozīt TIR konvenciju.
                  
               
                     (4)
                  
                  
                     Administratīvajai komitejai tās 73. sesijā 2020. gada 15. oktobrī vai kādā no nākamajām sesijām ir jāpieņem daži grozījumi TIR konvencijā.
                  
               
                     (5)
                  
                  
                     Ir lietderīgi noteikt nostāju, kas Savienības vārdā ir jāieņem Administratīvajā komitejā attiecībā uz TIR konvencijas grozījumiem, jo minētie grozījumi Savienībai būs saistoši.
                  
               
                     (6)
                  
                  
                     Lai paātrinātu TIR režīma modernizāciju, jāievieš obligāta to datu elektroniska nosūtīšana, ko kompetentās iestādes nodod TIR Kontroles komisijai, ko izveidojusi Administratīvā komiteja, attiecībā uz TIR karnetes turētāju atļaujām un šādu atļauju atsaukšanu, un jāizveido uzticama starptautiska tiešsaistes datubāze, kurā būtu iekļautas muitas iestādes, kas pieņem TIR pārvietošanu, grozot TIR konvencijas 38. pantu un TIR konvencijas 9. pielikumu un izstrādājot jaunu paskaidrojumu TIR konvencijas 45. pantam.
                  
               
                     (7)
                  
                  
                     Lai TIR konvenciju padarītu pievilcīgāku gan uzņēmējiem, gan muitas dienestiem, ir jāļauj līgumslēdzējām pusēm piešķirt pienācīgi pilnvarotām personām plašākas iespējas TIR konvencijas piemērošanā, izstrādājot jaunu paskaidrojumu TIR konvencijas 49. pantam.
                  
               
                     (8)
                  
                  
                     Lai TIR konvenciju padarītu skaidrāku, ir jāprecizē noteiktā maršruta izmantošana muitas savienībā, grozot TIR konvencijas 20. pantu, un jāpalielina ieteicamā maksimālā summa, ko var pieprasīt no tabakas un alkohola TIR karnešu galvotājām apvienībām, grozot paskaidrojumu TIR konvencijas 8. pantam.
                  
               
                     (9)
                  
                  
                     Tādēļ Savienības nostājas Administratīvajā komitejā pamatā vajadzētu būt TIR konvencijas grozījumu projektam.
                  
               
                     (10)
                  
                  
                     Savienības nostāja būtu jāpauž Komisijai.
                  
               
                     (11)
                  
                  
                     Kad Administratīvajā komitejā notiek oficiāls balsojums, Savienības nostāja būtu jāpauž Savienības dalībvalstīm, kopīgi rīkojoties Savienības interesēs,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Savienības vārdā ir jāieņem Administratīvās komitejas, kas izveidota ar 1975. gada 14. novembra Muitas konvenciju par starptautiskajiem preču pārvadājumiem, kuros izmanto TIR karneti (“TIR konvencija”), 73. sesijā vai kādā no nākamajām sesijām, pamatā ir TIR konvencijas grozījumu projekts (4).
         
         
            2. pants
            
               1.   Šā lēmuma 1. pantā minēto nostāju pauž Komisija.
            
            
               2.   Kad Administratīvajā komitejā notiek oficiāls balsojums, Savienības dalībvalstis, kopīgi rīkojoties Savienības interesēs, pauž Savienības nostāju.
            
         
         
            3. pants
            Savienības pārstāvji var vienoties par nelielām tehniskām izmaiņām 1. pantā minētajā nostājā bez Padomes papildu lēmuma.
         
         
            4. pants
            Šis lēmums stājas spēkā tā pieņemšanas dienā.
         
         
            Luksemburgā, 2020. gada 12. oktobrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Padomes Regula (EEK) Nr. 2112/78 (1978. gada 25. jūlijs) par 1975. gada 14. novembrī noslēgto Ženēvas Muitas konvenciju par starptautiskajiem preču pārvadājumiem, kuros izmanto TIR karneti (TIR konvencija) (OV L 252, 14.9.1978., 1. lpp.).
         
            (2)  OV L 31, 2.2.1983., 13. lpp.
         
         
            (3)  Padomes Lēmums 2009/477/EK (2009. gada 28. maijs) konsolidētā veidā publicēt 1975. gada 14. novembrī noslēgto Muitas konvenciju par starptautiskajiem preču pārvadājumiem, kuros lieto TIR karneti, (TIR konvenciju) ar kopš tā laika izdarītajiem grozījumiem (OV L 165, 26.6.2009., 1. lpp.).
         
            (4)  Skatīt dokumentu ST 10759/20, kas atrodams http://register.consilium.europa.eu.